**ՏԵՂԵԿԱՆՔ ՀԻՄՆԱՎՈՐՈՒՄ**

**«ԹԱՆԳԱՐԱՆՆԵՐԻ ՀԱՎԱՔԱԾՈՒՆԵՐԻՑ ԹԱՆԳԱՐԱՆԱՅԻՆ ԱՌԱՐԿԱՆԵՐԸ ԵՎ ՀԱՎԱՔԱԾՈՒՆԵՐԸ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌԱՆՁՆԱԿԻ**

**ԱՐԺԵՔԱՎՈՐ ԵՎ ԲԱՑԱՌԻԿ ԿԱՐԵՎՈՐՈՒԹՅԱՆ ԹԱՆԳԱՐԱՆԱՅԻՆ ՀԱՎԱՔԱԾՈՒԻ ԿԱԶՄՈՒՄ ԸՆԴԳՐԿԵԼՈՒ ԿԱՐԳԸ**

**ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ**

1. **Իրավական ակտի ընդունման անհրաժեշտությունը**

«Թանգարանների հավաքածուներից թանգարանային առարկաները և հավաքածուները Հայաստանի Հանրապետության առանձնակի արժեքավոր և բացառիկ կարևորության թանգարանային հավաքածուի կազմում ընդգրկելու կարգը հաստատելու մասին» Հայաստանի Հանրապետության կառավարության որոշման ընդունումը բխում է Հայաստանի Հանրապետության վարչապետի «Թանգարանների մասին» 2024 թվականի փետրվարի 28-ի ՀՕ-93-Ն օրենքի կիրարկումն ապահովող միջոցառումների ցանկը հաստատելու մասին» 2024 թվականի մայիսի 21-ի N 467-Ա որոշման հավելվածի 2-րդ կետի պահանջի կատարման անհրաժեշտությունից:

**2․ Ընթացիկ իրավիճակը և խնդիրները**

Թանգարանային առարկաները և հավաքածուները ունեն պատմական, մշակութային և գիտական կարևոր նշանակություն: Ուստի թանգարանային առարկաների և հավաքածուների հաշվառումը, գիտական մշակումը, հետազոտումը, հատուկ հաշվառ­ման փաստաթղթերում դրանց քանակության և կազ­մի գրանցումը նպաս­տում է դրանց նույնականացմանը, պահպանության կազմակերպման համար բարենպաստ պայմանների ապահովմանը, վիճակի հսկմանը, գիտական ուսումնասիրությանն ու նպատակային օգտագործմանը: Թանգարանային առարկաներն ու հավաքածուները թանգարանի գլխավոր մատյանում և թանգարանի հաշվապահական հաշվե­կշռում գնային արժեքով չեն ընդգրկվում, հետևաբար շատ դեպքերում հնարավոր չի լինում թանգարանային հավաքծուն կամ թանգարանային առարկան որպես արժեքավոր առանձնացնել և դրանց կարևորությունը գնահատել ու հատուկ պահպանման կարգ մշակել: Թանգարանային առարկաների և թանգարանային հավաքածուների գնահատման, կազմակերպությունից կազմակերպություն ժամանակավոր պահպանության հանձնման, ժամանակավոր արտահանման ժամանակ առանձնակի արժեքավոր և բացառիկ կարևորության թանգարանային առարկաների և հավաքածուների գնահատման չափորոշիչների բացակայության պատճառով հնարավոր չի լինում լիարժեք ապահովել դրանց ֆինանսական գնահատումը և որոշել ապահովագրական արժեքը:

**3․ Կարգավորման նպատակը և բնույթը**

«Թանգարանների հավաքածուներից թանգարանային առարկաները և հավաքածուները Հայաստանի Հանրապետության առանձնակի արժեքավոր և բացառիկ կարևորության թանգարանային հավաքածուի կազմում ընդգրկելու կարգը հաստատելու մասին» Հայաստանի Հանրապետության կառավարության որոշման ընդունման նպատակն է Հայաստանի Հանրապետության առանձնակի արժեքավոր և բացառիկ կարևորության թանգարանային հավաքածուի կազմում ընդգրկման միասնական չափորոշիչների սահմանումը, ինչը նաև հնարավորություն կտա գիտնականներին և հետազոտողներին գիտահետազոտական, գիտական ուսումնասիրությունների համար գտնելու կարևոր աղբյուրներ: Գործընթացն ունի նաև միջազգային մակարդակով կարևորություն, քանի որ ավելի մատչելի ու արդյունավետ կդառնա մշակութային օբյեկտների ապօրինի առևտրի և վաճառքի կանխումը։

**4․ Նախագծի մշակման գործընթացում ներգրավված ինստիտուտները և ան­ձինք.**

Իրավական ակտի նախագիծը մշակել են Հայաստանի Հանրա­պե­տության կրթության, գիտության, մշակույթի և սպորտի նախարարության մասնագետները:

**5․ Իրավական ակտի կիրարկման դեպքում ակնկալվող արդյունքը**

Առանձնակի արժեքավոր և բացառիկ կարևորության թանգարանային հավաքածուի ցուցակի կազմման գործընթացը կնպաստի մշակութային արժեքների արդյունավետ պահպանմանը, հանրահռչակմանը, կրթական նպատակնեով օգտագործմանը և դրանց իրավական պաշտպանության ապահովմանը։

**6․ Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն**

Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների ավելացում կամ նվազեցում չի առաջանում:

**7․ Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համա­պա­տասխանությունը.

Համապատասխանում է:

**8․ «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Որոշման նախագիծը մշակվել է հիմք ընդունելով ՀՀ կառավարության 2021 թ. օգոստոսի 18-ի N 1363-Ա որոշմամբ հաստատված ՀՀ կառավարության 2021-2026 թվականների ծրագրի 4-րդ գլխի 4.9 բաժնում ամրագրված մշակութային ժառանգության ոլորտում պետական քաղաքականության հիմնական ուղղությունները, մասնավորապես «հայկական պատմամշակութային ժառանգության (նյութական և ոչ նյութական) պահպանության, ուսումնասիրման, օգտագործման և հանրայնացման շարունակականության ապահովում», «իրավական դաշտի կատարելագործում», «թանգարանների և գրադարանների՝ որպես սոցիալ-կրթական ինստիտուտների կայացում, հասարակության բոլոր շերտերի և խմբերի համար ոչ ֆորմալ կրթության և ժամանցի միջավայրի ապահովում» կետերը:

**9․ Այլ տեղեկություններ.**

Չկան: